b'\n_START_ARTICLE_\nZelot\n_START_PARAGRAPH_\nZelot (\xc3\xaen greac\xc4\x83 \xce\x96\xce\xb7\xce\xbb\xcf\x89\xcf\x84\xce\xad\xcf\x82 zelotes) este denumirea unei secte iudaice, cunoscut\xc4\x83 mai ales prin opozi\xc8\x9bia agresiv\xc4\x83 fa\xc8\x9b\xc4\x83 de st\xc4\x83p\xc3\xa2nirea roman\xc4\x83, dar \xc8\x99i fa\xc8\x9b\xc4\x83 de politeism. Gruparea zelo\xc8\x9bilor a avut o arip\xc4\x83 extremist\xc4\x83, renumit\xc4\x83 pentru terorismul \xc8\x99i asasinatele ei._NEWLINE_Partidul zelo\xc8\x9bilor, descris de istoricul evreu Josephus Flavius ca "a patra filozofie" \xc3\xaentre evrei, a fost \xc3\xaentemeiat de Iuda Galileanul, care a condus o revolt\xc4\x83 \xc3\xaempotriva Romei \xc3\xaen anul 6 d.Cr. Ei s-au opus pl\xc4\x83\xc8\x9bii tributului de c\xc4\x83tre Israel unui \xc3\xaemp\xc4\x83rat p\xc4\x83g\xc3\xa2n, spun\xc3\xa2nd c\xc4\x83 acest\xc4\x83 plat\xc4\x83 este un act de tr\xc4\x83dare fa\xc8\x9b\xc4\x83 de Dumnezeu, adev\xc4\x83ratul \xc3\x8emp\xc4\x83rat al lui Israel. Au fost denumi\xc8\x9bi zelo\xc8\x9bi deoarece au urmat exemplul lui Matatia \xc8\x99i a fiilor acestuia, care au dat dovad\xc4\x83 de zel pentru Legea lui Dumnezeu, atunci c\xc3\xa2nd Antioh IV a \xc3\xaencercat s\xc4\x83 suprime religia iudaic\xc4\x83, dar \xc8\x99i exemplul lui Fineas care a dat dovad\xc4\x83 de un zel comparabil \xc3\xaen perioada de apostazie din pustie (Num.25:11). C\xc3\xa2nd revolta din anul 6 d.Cr. a fost \xc3\xaen\xc4\x83bu\xc8\x99it\xc4\x83, zelo\xc8\x9bii au p\xc4\x83strat viu spiritul ei timp de 60 de ani. Membrii familiei lui Iuda au devenit lideri ai zelo\xc8\x9bilor, doi dintre fiii acestuia fiind r\xc4\x83stigni\xc8\x9bi de c\xc4\x83tre procuratorul Alexandru prin anul 46 d.Cr (cf. Josephus), iar al treilea, Menahem, a \xc3\xaencercat s\xc4\x83 ia conducerea revoltei anti-romane din anul 66 d.Cr. (cf. Josephus). Zelo\xc8\x9bii au fost activi \xc3\xaen tot timpul revoltei din anii 66-73 d.Cr., ultimul punct de rezisten\xc8\x9b\xc4\x83 a lor fiind fort\xc4\x83rea\xc8\x9ba Masada, care a c\xc4\x83zut \xc3\xaen luna mai a anului 74 d.Cr., dar nici chiar atunci spiritul zelot nu s-a stins complet, de\xc8\x99i cei prezen\xc8\x9bi \xc3\xaen fort\xc4\x83rea\xc8\x9b\xc4\x83 s-au sinucis \xc3\xaen mas\xc4\x83.'